2000年夏季奧林匹克運動會伯利茲代表團

2000年嘅悉尼奧運，伯利茲派出代表團參賽，今次係伯利茲第八次參加夏季奧林匹克運動會。代表團一共兩位選手，兩位都係田徑項目嘅選手，分別係男子二百米嘅 Jayson Jones 同埋女子一百米嘅愛瑪·韋德，兩人都未能喺小組賽到出線。

背景 
國際奧委會喺1968年1月1號正式承認伯利茲奧林匹克和英聯邦運動會協會，同年嘅1968年墨西哥奧運伯利茲首次派員參賽。之後除咗杯葛1980年莫斯科奧運之外，伯利茲都有繼續派人參賽，而2000年悉尼奧運就係佢哋第八次參賽，不過截至2022年，伯利茲都無參加過冬奧。截至2020年東京奧運會，伯利茲未獲得過任何獎牌。

2000年悉尼奧運喺9月15號至10月1號舉行，一共10,651位運動員代表199個國家奧委會參賽。伯利茲派出嘅係兩位田徑運動員：愛瑪·韋德同 Jayson Jones，其中 Wade 被揀中做開幕典禮入邊嘅持旗手，佢喺四年後嘅雅典奧運再做多次持旗手。

運動員 
愛瑪·韋德參賽嘅時候19歲，係佢嘅奧運首戰，而佢喺四年後亦都再次代表伯利茲參加雅典奧運。9月23號，佢抽咗入去女子一百米嘅第三個小組，佢用12.25秒跑完，小組入邊八個入面排第七，未能晉級。成個項目嚟講，原本嘅成績係美國嘅 Marion Jones 攞金牌、希臘嘅 Ekarterini Thanou 攞銀牌、牙買加嘅 Tayna Lawrence 攞銅牌，不過後來 Marion Jones 承認使用類固醇，取消佢喺悉尼奧運嘅所有成績並交還獎牌。原本銀牌嘅 Thanou 因為喺2004年奧運同樣過唔到藥檢，無補上金牌，保留咗佢嘅銀牌。原本銅牌嚟 Lawrence 升咗上銀牌，而原本第四、同樣嚟自牙買加嘅 Merlene Ottey 就升咗上銅牌。

Jayson Jones 參賽嘅時候23歲，同樣係奧運首戰。佢喺八年後再次代表伯利茲參加北京奧運。喺9月27號，佢參加男子二百米嘅分組賽，分咗去第一組。佢用咗22.20秒跑完，係小組內第七名，亦都係最後一名，未能晉級。最後金牌由希臘嘅 Konstantinos Kenteris 以20.09秒嘅成績攞到，銀牌係英國嘅 Darren Campbell，銅牌就係千里達及多巴哥嘅 Ato Boldon。

類:2000年夏季奧林匹克運動會
類:奧林匹克運動會代表團
類:伯利茲